רשת מכללות עתיד

רשת עתיד היא רשת ארצית של בתי ספר ומכללות מקצועיות ללימודי מדעים וטכנולוגיה מתקדמת.

היסטוריה עסקית
עתיד הוקמה כרשת מכללות פרטית בשנת 1990. מייסדיה, דוד נבות ורינה פורת, הם בעליה גם כיום. את רשת החינוך מנהלים במשותף אייל קרמר (לשעבר סמנכ"ל אלקטרה צריכה) ודני פסלר (לשעבר ראש מנהל החינוך בחיפה). מנכ"ל רשת המכללות והמרכזים לפיתוח טכנולוגי עתיד הוא ערן קדוש.

בסוף שנות ה-90 החזיקה חברת "לידן", בבעלות איש העסקים עזרא הראל וחברת "משיק", ב-51% ממניות הרשת, ובשנת 2000 מכרה אותן לרשת ג'ון ברייס. כיום, אין ל"ג'ון ברייס" נציגים בהנהלת רשת עתיד.

קבוצת עתיד מונה 2 חטיבות:
 עתיד רשת מכללות טכנולוגיות בע"מ.
 עתיד רשת חינוך ובתי ספר בע"מ (חברה לתועלת הציבור).

פעילות
הרשת מציעה מסלולי לימוד בתחומי המחשוב, הנדסאים וטכנאים, פיננסים, רכב, חשמל, ציוד מכני הנדסי כבד (צמ"ה) ומקצועות נוספים. בית הספר להנדסאים פרוס בחמש שלוחות ברחבי הארץ.

מדריכים מרשת עתיד מעבירים קורס מנהלי עבודה בבית הספר להנדסה צבאית (בה"ד 14).

מאז 2008 מפעילה רשת עתיד, עבור האגף להשתלמויות והדרכה לעובדי הוראה במשרד החינוך, את המינהלת להשתלמויות עובדי הוראה. המינהלת מפעילה מערך מנהלי להכרה בהשתלמויות לצורכי גמול, ומתחזקת מאגרי מידע על מבצעי ההשתלמויות.

בתי ספר תיכוניים
רשת עתיד קבלה להנהלתה בתי ספר תיכוניים, מהם במגזר החרדי ובמגזר הערבי, שנוהלו בעבר על ידי רשתות אחרות, או על ידי רשויות מקומיות ואזוריות. בנוסף, הרשת מפעילה בתי-ספר תיכוניים תעשייתיים, הנמצאים בפיקוח משרד התעשייה, המסחר והתעסוקה, ומיועדים לתלמידים שנשרו מבתי-ספר תיכוניים רגילים. בנוסף, הרשת זכתה בשנת 2012 ניהול ותפעול תוכנית היל"ה לנוער מנותק, 
אשר נוהלה בעבר על ידי החברה למתנסים. מכרזים נוספים בהן זכתה רשת החינוך נכון לשנת 2014 הם הפעלת בי"ס עתיד "אליבן" תל שבע, הפעלת חוגי מצוינות ברובוטיקה בשיתוף עם משרד המדע והטכנולוגיה וכן מרכז להפעלת בית הספר עירוני ד' בחיפה.

בין בתי הספר:
 בתי ספר מקצועיים לבנות במגזר החרדי, המנוהלים בשיתוף פעולה עם ציפי ישי, רעייתו של חבר הכנסת אלי ישי.
 מתחילת חודש מאי 2013 נפתח גם בית ספר מקצועי לבנים במגזר החרדי, לאחר שזכתה הרשת במכרז בעקבות הצורך שנוצר. נכון לשנת 2013 התנהל בית הספר בשכונת נווה יעקב בירושלים. המקום מנוהל בשיתוף פעולה עם רחל עמדי רעייתו של יגאל עמדי מי שהיה סגן ראש עיריית ירושלים.
 רשת עתיד זכתה במכרז להפעלת בית הספר התיכון על-שם אברהים קאסם בטירה, אך העירייה החליטה לבטל את זכייתה. הרשת עתרה לבית המשפט המחוזי, ועתירתה התקבלה. 
 המפרקים הזמניים של העמותה לפיתוח המדעים (על"ה), שנקלעה לקשיים, קיימו בתחילת 2011 מכרז להפעלת שלושת בתי הספר התיכוניים שניהלה - כפר הנוער יוהנה ז'בוטינסקי בבאר יעקב, בית הספר למדעים בלוד, ובית הספר למדעים בכפר הנוער דוד רזיאל בהרצליה. רשת עתיד זכתה במכרז והיא מנהלת את בתי הספר החל משנת הלימודים תשע"ב. עיריית הרצליה התנגדה להמשך פעולתו של בית הספר התיכון הפרטי, בטענה שקיומו פוגע במערכת החינוך העירונית. עיריית לוד דרשה לקחת חלק פעיל בוועד המנהל ובמדיניות בית הספר.

רשת המכללות 
רשת המכללות מונה כיום כעשר מכללות ברחבי ישראל. רשת המכללות מורכבת ממערך חטיבות לפי תחומים וסוגי הסמכות. בשנים 2011–2012 למדו במכללה למעלה מ-26,000 סטודנטים בחטיבות השונות. רשת מכללות עתיד ורשת תיכונים עתיד עורכים שיתוף פעולה הדוק בפיתוח מיזמים לשיטות הוראה חדשות ורלוונטיות לשנת 2012. 
הנהלת רשת עתיד מכללות ממוקמת בטירת כרמל. 

מבנה המכללות:
 חטיבת הנדסאים
 חטיבת פיננסים
 חטיבת לימודי מחשבים בהסמכת Microsoft IT Academy 
 חטיבת בטיחות
 חטיבת תחבורה
 חטיבת תעשייה ומתכת
 חטיבת בניין ותשתיות
 חטיבת ציוד מכני הנדסי כבד (צמ"ה) בשיתוף חברת Zoko 

רשת מכללות עתיד עורכת שיתופי פעולה עם מוסדות ממשלתיים, גופים עסקיים, עמותות לקהילה, שגרירויות וארגונים בינלאומיים. 
האגף להכשרות מקצועיות במשרד התיירות, עמותת הזנק, שגרירות ניגריה, לינוקס ישראל, קרו מלגות - הקרן לידידות ישראל, Siemens Israel, עמותת הזנק למיעוטי יכולת.

קישורים חיצוניים 
 
 אתר הבית רשת תיכונים עתיד

הערות שוליים

רשתות בתי ספר בישראל
רשתות בתי ספר פרטיים בישראל
ישראל: חינוך מקצועי
ישראל: הכשרה מקצועית
ישראל: מכללות להכשרת טכנאים והנדסאים